Ayikya disa va faltiteem (trutca ke Modigliani)

Ayikya disa va faltiteem ~ Donna dagli occhi azzurri (IT)

Ayikya disa va faltiteem ( italiavon Donna dagli occhi azzurri ) tir trutca lumkirafa gu 81 × 54 cm-, i puntalingeks keve stama skuyun gan Amedeo Modigliani italiaf lingesik bak 1918.

Bata trutca koe Art Moderne tcilaxe koe Paris koe Franca re ( 2018 ) tigir.

 Pimtara 
 Tanuskaf martig 
Modigliani va bata trutca moni 1918 lingeyer ugale va pilkaf martig ten trasiyir, i va martig me dikis va witaf salt ke sare dum lageva. Koe bat grabom, berga is nuba ke lingenik va geltruca me riwed : bata tadlexa va orikafa lioza divnid nume ke alto numetid. Krotc tid gasitaf dum tawolda isen anamezaf conyeem va tazukeem vilder. Kan bata warzafa lingerinda, Modigliani va tanuskuca ruyer, zavzason sagafi gu volara is prostewafa deltafa watsa.

 Firenzefa kuca 

Bat elegaf delt soe zavzar nope pulotafa malgrupena klita. Po ke zovdaks is gedelaf ukeem ke varkuke is falte va lanyon lingeks ke Dimblirugal kimbad. Kobliyisi koe Livorno koe Toscana, Modigliani koe Firenze mbi kogrupeyer lize va zovdara raveyer ise va int gu ckane ke lenopa kotaveyer. Brostani gan listuca ke yon grabom reduyun koe bata kotgrupafa widava remi XV-eafa decemda, pester konolesi va italiafa prostewa ke lingeropa. Glabafa zatca ke yikya werkon gubudenasa va lioza gan Koblira ke Venus trutca ke Botticelli zo koswar. Flava ke lioza is kamadayano bergo va abrotcafa brucka levconyar. Inafa berga va yona dimtazukara rowina koe ara italiafa trutca ke XVI-eafa decemda kimbar, i koe Ketikya dem bergapa trutca ke Parmigianino dere videna koe Uffici tcilaxe ke Firenze.

 Watsa va Ayikyaf delt 
Amedeo Modigliani tir lingesik dem kagrupepen is pilkapaf martig, dalon sposaf gu intyon delt isu ayikyafa lebaca. Nekev trelapafa klepa, va konak sanoy ayikyaf delt lingeyer. Lan tid grupepen, don :

 Dere rupec 

 Stragela 

|style="vertical-align: top;"|

|}

Ayikya disa va faltiteem (trutca ke Modigliani)
Ayikya disa va faltiteem (trutca ke Modigliani)